Expoziția "Atelier 21+" are un caracter eclectic prin diversitatea viziunilor artistice însă, totodată, își dovedește unitatea prin intenția artiștilor de a aduce un tribut valorilor și cunoștințelor primite de la mentorul lor comun, Domnul Profesor Universitar Doctor Cezar Atodiresei, care și-a pus o amprentă profundă asupra evoluției lor artistice. La nivel individual, fiecare artist expozant va prezenta o selecție de lucrări din portofoliul personal. Lucrările expuse sunt, din punct de vedere tematic, de sine stătătoare, sau părți componente ale unor proiecte individuale mai ample.
Consolidat în timp prin implicarea consecventă în diverse proiecte artistice și prin păstrarea unității membrilor, grupul "Atelier 21+", care dă și numele expoziției, are ca scop organizarea anuală, recurentă, a unor serii de expoziții, ca parte a unui proiect mai larg, în continuă desfășurare.
Membrii grupului sunt absolvenții Universității Naționale de Arte din București, Facultatea de Arte Plastice, secția Pictură (licență - promoția 2018-2021), care au lucrat sub îndrumarea Domului Profesor Atodiresei. Aceștia au reușit să se mențină în formulă aproape completă mai apoi, în următoarea etapă educațională, cea a studiilor masterale, continuându-și parcursul artistic sub îndrumarea Domnului Profesor Universitar Doctor Cătălin Bălescu și devenind absolvenții promoției 2021-2023.
Pe plan individual cei 14 membri, actuali stagiari ai Uniunii Artiștilor Plastici- Filiala Pictură București, activează cu succes pe scena artei contemporane, prin participarea la numeroase expoziții naționale și internaționale, atât de grup cât și personale.